ইসলামী রাষ্ট্রবিপ্লবের ধারণাটি কোন ধর্মীয় নেতা, আলেম বা মুসলিম দার্শনিকের নয়। এর লক্ষ্য কোন ব্যক্তি বা দলকে ক্ষমতায় বসানোও নয়। ক্ষমতা দখলের এটি কোন রাজনৈতিক মতলবও নয়। বরং এ রাষ্ট্রবিপ্লবটি যিনি চান তিনি স্বয়ং মহান আল্লাহতায়ালা। ঈমানদার হওয়ার মূল দায়বদ্ধতা হলো, আল্লাহতায়ালার সে ইচ্ছার সাথে পুরাপুরি একাত্ম হওয়া। আল্লাহতায়ালার সে ইচ্ছাটি ঘোষিত হয়েছে এভাবেঃ “তিনিই সেই মহান সত্ত্বা যিনি হেদায়েত এবং সত্যদ্বীনসহ রাসূল পাঠিয়েছেন, যেন সেটি সকল ধর্ম ও সকল জীবন-দর্শনের উপর বিজয়ী হয়, যদিও সেটি মুশরিকদের কাছে অপছন্দনীয়।” -সুরা সাফ, আয়াত ৯। অবিকল অভিন্ন ভাষায় একই ইচ্ছার কথা ঘোষিত হয়েছে সুরা তাওবার ৩৩ নম্বর আয়াত ও সুরা ফাতাহ’র ২৮ নম্বর আয়াতে। সমাজ ও রাষ্ট্র জুড়ে দ্বীনের প্রতিষ্ঠাই যে আল্লাহর পক্ষ থেকে ওহী নাযিলের লক্ষ্য সে ঘোষণাটি এসেছে সূরা শূরার ১৩ নম্বর আয়াতেও। বলা হয়েছে, “তিনি তোমাদের জন্য দ্বীনের ক্ষেত্রে সে পথই নির্ধারিত করেছেন, যার নির্দেশ দিয়েছিলেন নূহকে, যা আমি নাযিল করেছি আপনার প্রতি এবং যার আদেশ দিয়েছিলাম ইব্রাহীম, মূসা এবং ঈসাকে এই মর্মে যে, তোমরা দ্বীনকে প্রতিষ্ঠিত কর এবং তাতে অনৈক্য সৃষ্টি করো না।”